Dôvodová správa

A. Všeobecná časť

Zákon č. 582/2004 Z. z. o miestnych daniach a miestnom poplatku za komunálne odpady a drobné stavebné odpady (ďalej len „zákon“) nadobudol účinnosť 1. novembra 2004 a medzičasom bol viackrát novelizovaný naposledy zákonom č. 527/2010 Z. z. 
Poznatky z aplikácie súčasne platného zákona v praxi poukázali na to, že niektoré jeho ustanovenia pripúšťajú rozdielny výklad, že existujú duplicitné povinnosti daňovníkov a poplatníkov, resp. rôzne ohlasovacie a oznamovacie povinnosti, ktoré zvyšujú administratívnu záťaž daňovníkov a poplatníkov a tiež správcov dane a poplatku. Aj vyrubovanie miestnych daní a poplatku tomu istému daňovníkovi súčasne viacerými rozhodnutiami za každý druh miestnej dane a poplatku zvyšuje administratívu a náklady správcu dane a poplatku na daňové konanie. Komunikácia daňovníka a poplatníka a správcu dane a poplatku sa odstupom času stáva časovo náročnejšou najmä pri podávaní daňových priznaní a výpočte dane. Všeobecne záväzné nariadenia obcí, ktoré sú nevyhnutné pri výpočte dane, daňovníci nemajú vždy k dispozícii a často nie sú ani na obciach verejne dostupné, čo bolo predmetom kritiky zo strany daňovníkov.
V predloženom materiáli sa navrhujú zmeny a úpravy, ktorých cieľom je vyššie uvedené zistenia napraviť a nedostatky odstrániť. Návrhom na zrušenie duplicitných povinností, ktorými sa oznamovali alebo ohlasovali rôzne skutočnosti na strane daňovníka a poplatníka a zavedením jedného spoločného priznania k miestnym daniam, ktoré majú ročné zdaňovacie obdobie sa sleduje zníženie administratívnej záťaže na strane daňovníkov a poplatníkov i správcov miestnych daní. Rovnako zjednoduší a zracionalizuje podávanie priznaní k miestnym daniam a poplatku návrh na zrušenie povinnosti pre daňovníkov vypočítavať sumu dane v daňovom priznaní a tiež návrh na podávanie tzv. čiastkového priznania k už podanému „riadnemu priznaniu“. Keďže zmeny skutočností rozhodujúcich na vyrubenie miestnych daní a poplatku môžu nastať aj v priebehu zdaňovacieho obdobia, navrhuje sa ponechať vyrubovanie dane a poplatku každoročne avšak s tým, že správca dane a poplatku konkrétnemu daňovníkovi a poplatníkovi vydá len jedno rozhodnutie na daň a poplatok a to za tie miestne dane a poplatok, ktorých predmet bude u neho naplnený k 1. januáru zdaňovacieho obdobia. 
Pri zdaňovaní motorových vozidiel sa v predmetnom návrhu zákona zvýrazňuje príslušnosť na zdanenie podľa miesta evidencie vozidla, tak ako je tomu v iných krajinách Európskej únie. 
Z procesného hľadiska sa navrhujú niektoré osobitné úpravy v súvislosti s podávaním čiastkového priznania. 
Návrh zákona je v súlade s Ústavou SR a inými zákonmi a medzinárodnými zmluvami, ktorými je Slovenská republika viazaná. Predmet úpravy miestnych daní nie je upravený v práve Európskej únie s výnimkou dane z motorových vozidiel, ktorej zhoda s úpravou v práve Európskej únie už bola v platnom zákone deklarovaná.